钦定古今图书集成/明伦汇编/官常典/第797卷 > 周自强
## 钦定古今图书集成/明伦汇编/官常典/第797卷 > 周自强

按《元史》本传：“自强，字刚善，临江路新喻州人。好学能
文，练于吏事，以文法推择为吏。泰定间，广西洞猺反，
自强往见猺酋，说以祸福，中其要害，猺酋立为罢兵，
贡方物，纳款请命。事闻于朝，特旨超授广西两江道
宣慰司都事，转饶州路经历，迁婺州路义乌县尹。周
知民情，而性度宽厚，不为深刻。民有以争讼诉于庭”
者，一见即能知其曲直，然未遽加以刑责，必取经典
中语，反复开譬之，令其诵读讲解。若能悔悟首实，则
原其罪；若迷谬怙恶不悛，然后绳之以法，不少贷。民
畏且爱，狱讼顿息。民间田税之籍多失实，以故差徭
不平。自强出令，履亩核之，民不能欺，文簿井井可考，
于是赋役均平，贫富乐业。其听讼决狱，物无遁情，黠
吏欲以片言欺惑之，不可得。由是政治大行，声誉籍
甚。部使者数以廉能誉于朝，选授抚州路金谿县尹阶奉议大夫，政绩愈著。以亚中大夫、江州路总管致
仕。